Gesondheidsdepartement se gebou glo met petrolbom bestookDie ingang van die departement van gesondheid se gebou in die Pretoriase middestad na die brand. Foto: Twitter Joe Maila, woordvoerder van die departement, het aan Maroela Media bevestig dat niemand tydens die voorval beseer is nie. Maila sê ‘n man het glo ‘n petrolbom na die ingang van die gebou gegooi waarna ‘n brand uitgebreek het. Hy sê die brand is geblus voor dit na ander dele van die gebou kon versprei. Maila het ook bevestig dat veiligheidspersoneel ‘n verdagte aangekeer het en dat hy aan die polisie oorgegee is. Hy sê die gebou is as voorsorgmaatreël ontruim. Volgens lt.kol. Lungelo Dlamini, woordvoerder van die polisie, is ‘n 54-jarige man in verband met die voorval in hegtenis geneem. Hy sê ‘n saak van brandstigting word ondersoek. “Die motief vir die voorval is nog nie bekend nie.” Johan Pieterse, woordvoerder van die Tshwane-nooddienste, sê met hul aankoms op die toneel was die brand reeds geblus. Die brand het egter tot erge verkeersontwrigting in die middestad gelei.